b"\n_START_ARTICLE_\nJantar\n_START_PARAGRAPH_\n\xe2\x80\x9eJantar\xe2\x80\x9c (rus. \xd0\xaf\xd0\xbd\xd1\x82\xd0\xb0\xd1\x80\xd1\x8c 'Gintaras')\xc2\xa0\xe2\x80\x93 Rusijos gele\xc5\xbeinkeli\xc5\xb3 tarptautinis keleivinis traukinys, kasdien per Lietuvos teritorij\xc4\x85 kursuojantis tarp Kaliningrado ir Maskvos._NEWLINE_Mar\xc5\xa1rut\xc4\x85 aptarnauja trys s\xc4\x85statai, kurie apr\xc5\xabpinti naujais, padidinto komforto Rusijoje pagamintais gele\xc5\xbeinkelio vagonais, apr\xc5\xabpintais biotualetais ir oro kondicionavimo sistemomis, elektronin\xc4\x97mis \xc5\xa1vieslent\xc4\x97mis su b\xc5\xabtiniausia informacija traukinio keleiviams. Traukin\xc4\xaf sudaro vagonai su dvivie\xc4\x8diais liukso ir ekonomin\xc4\x97s klas\xc4\x97s keturvie\xc4\x8diais kup\xc4\x97 bei plackartiniai vagonai, taip pat vagonai\xe2\x80\x93restoranai._NEWLINE_Lietuvoje stoja Kybart\xc5\xb3, Vilniaus ir Kenos gele\xc5\xbeinkelio stotyse.\n_START_SECTION_\nTranzito programa\n_START_PARAGRAPH_\nTai tranzitinis rus\xc5\xb3 traukinys, vykstantis per Lietuvos teritorij\xc4\x85 nuo 2003\xc2\xa0m. pagal supaprastint\xc4\x85 tvark\xc4\x85. Jo keleiviams Rusijos pilie\xc4\x8diams Lietuvos tarnybos kasdien i\xc5\xa1duoda supaprastintus kelion\xc4\x97s gele\xc5\xbeinkeliu dokumentus. 227\xc2\xa0km traukini\xc5\xb3 kelias per Lietuv\xc4\x85 yra tap\xc4\x99s vadinamuoju Kaliningrado tranzito ruo\xc5\xbeu, jungian\xc4\x8diu Rusijos Federacij\xc4\x85 su Kaliningrado sritimi. Juo va\xc5\xbeiuodami Rusijos pilie\xc4\x8diai, per keturias valandas trunkan\xc4\x8di\xc4\x85 kelion\xc4\x99 per u\xc5\xbesienio valstyb\xc4\x99\xc2\xa0\xe2\x80\x93 Lietuv\xc4\x85, i\xc5\xa1 vienos Rusijos teritorijos dalies pasiekia kit\xc4\x85. Kad Rusijos pilie\xc4\x8diai su minimaliausiais formalumais per Lietuv\xc4\x85 pasiekt\xc5\xb3 Kaliningrado srit\xc4\xaf, prireik\xc4\x97 ilg\xc5\xb3 deryb\xc5\xb3 ir nemenk\xc5\xb3 Europos S\xc4\x85jungos investicij\xc5\xb3."